stanford-oval/wikipedia huggingface dataset:
יעקב קלצקין

| --- | --- |

 לידה:  3 באוקטובר 1882 ברזה קרטוסקה, בלארוס 
 פטירה:  26 במרץ 1948 (בגיל 65) ווה, שווייץ 
 תחומי עניין:  פילוסופיה יהודית, אנציקלופדיה, תרגום לעברית, פילוסופיה 
 עיסוק:  פילוסוף, פובליציסט, מתרגם, סופר, מרצה באוניברסיטה 
 הושפע מ:  שפינוזה, הרמן כהן
 השפיע על:  ירמיהו יובל
 
יעקב קְלַצְקין (קלאצקין; 3 באוקטובר 1882, ברזה קרטוסקה, פלך גרודנו, האימפריה הרוסית (רוסיה הלבנה) – 26 במרץ 1948, וֵוֵה, שווייץ) היה פילוסוף יהודי שפינוזיסט, פעיל ציוני, מו"ל, עורך ופובליציסט המעורה בחיי הרוח של התקופה. ערך את ביטאון התנועה הציונית די ולט, ייסד (עם נחום גולדמן) את הוצאת הספרים "אשכול" והיה עורכה הראשי של אנציקלופדיה יודאיקה. אייזיק רמבה כתב עליו: "עד עלות היטלר לשלטון הוא היה מן האישים המפורסמים ביותר בקרב היהדות במערב אירופה, והשפעתו התפשטה על פני חוגי האינטליגנציה הלאומית בעולם כולו".
משנתו הפילוסופית ודעותיו

קלצקין התכתב והתפלמס עם שורה ארוכה של הוגים ואישי רוח, בהם מרטין בובר, נחום גולדמן, זיגמונד פרויד, דוד וולפסון, חיים נחמן ביאליק, ש"י עגנון, יוסף קלויזנר ואלברט איינשטיין. מכתבים אלו שמורים בארכיון הציוני המרכזי.
קלצקין נודע כשפינוזיסט אדוק, בעיקר בזכות תרגומו ל"תורת המידות" של שפינוזה וכתיבת ביוגרפיה על חייו ומשנתו (ראו להלן). בנוסף, הגותו חדורה בפנתאיזם הרואה בטבע ובקולקטיב את השלמות האידיאלית.
קלצקין ראה את מהלכו הטבעי של האדם, כרוח הנכנסת לתוך זרם החיים הטבעי, וחיי הנפש בחיק הטבע הם החיים האידיאליים. לעומת זאת, כניסתם של הרוח והתבונה אל תוך זרם החיים גורמים לניכורו של האדם מהעולם, ומובילים אל "שקיעת החיים".
גם השקפתו הציונית מושתתת על הפנתאיזם השפינוזי. קלצקין הבחין בין שני סוגים של יהודים. יהודי "מקורי", שזורם עם הטבע הכללי והפנתאיסטי וחי עִמו, ויהודי "גלותי", שראיית עולמו הושחתה במשך שנות הגלות על ידי שיטות תאולוגיות שונות ועל ידי המעבר ל"רוחניות". בתחייה הציונית הוא ראה שיבה אל המקוריות היהודית וקפיצה מעבר לזמן ההיסטורי, שהשחית את היהדות.
קלצקין הוביל את האסכולה של שלילת הגלות. הוא הכניס מושג זה ללקסיקון של מושגי הציונות, והיה בר הפלוגתא הגדול ביותר של אחד העם. הוא גרס כי אין מקומם של היהודים בגלות, במדינות שאינם מזדהים עם לאומיותן, וכי המקום היחיד בו ראוי ליהודים להתגורר הוא במדינה משלהם. לדבריו, ”המטרה הציונית היא לגזור את היהדות לשניים: ארץ ישראל לגאולה, והגולה לכליה”.
יצירות ופרסומים

כאמור, קלצקין תרגם את "תורת המידות" ("אתיקה") של שפינוזה, ותרגומו היה התרגום העברי הנפוץ משך שנים רבות, עד תרגומו המחודש של ירמיהו יובל בשנת 2003. יובל מציין בהקדמתו לתרגום את הסנטימנטים שהוא ובני דורו מרגישים ביחס לתרגום זה, עד שאף על פי, לטענתו, ש"תרגום קלצקין הוא ספרותי ומליצי יותר ממדעי", מכל מקום "במקום או שניים החלטתי לצטט ממנו כמעט במדויק, כמחווה למפעלו החשוב של קלצקין ולזכרונות בני דורי".
בנוסף, פרסם קלצקין את החיבורים הבאים:
Thesaurus philosophicus linguae Hebraicae et veteris et recentioris, Hildesheim 2004
ספר הזכרונות של יעקב קלאצקין, פרנקפורט: תרס"ב.
משנת אחרונים: אמרי חכמה של גדולי הסופרים וההוגים בעולם ממונטין עד ימינו.
גלות וארץ (הנחות למסקנות), ניו יורק: תר"פ.
שרטוטים אחדים לדמותו של אחד העם, ניו יורק: תר"פ.
ברוך שפינוזה: חייו, ספריו, שטתו, ליפסיה ה'תרפ"ג.
הרמן כהן: שטתו במוסד ומשנתו ביהדות, ברלין: 1923.
קרעים: מדרשים פלוסופיים, ירושלים: ה'תרפ"ד.
זוטות, ברלין תרפ"ה.
תחומים, ברלין: תרפ"ה.
משנת ראשונים, מבחר פתגמים של הפילוסופיה היוונית, ברלין: תרפ"ה.
שקיעת החיים, חיבור פילוסופי, ברלין תרפ"ה.
אוצר המנחים הפילוסופיים ואנתולוגיה פילוסופית, ארבעה כרכים, ברלין: תרפ"ו-תרצ"ד.
די פראבלעמען פון מאדערנעם יידנטום, ורשה: תר"צ. (ביידיש)
חיבור זה יצא לאור גם בגרמנית:
Probleme des modernen Judentums, Berlin 1918
וחיבור בעל תוכן דומה:
Krisis und Entscheidung im Judentum, Berlin 1921
Der Erkenntnistrieb als Lebens und Todesprinzip" (Zurich, 1935)
מסות שפרסם:
מתן שני, אודסה: תרע"א.
צמצום הנשמה, אודסה: תרע"א.
הסתכלות בנצח, אודסה: תרע"א.
מידת האמת, אודסה: תרע"א.
מהכתבים שהותיר בכתב-יד, יצא לאור על ידי אברהם קריב הספר כתבים, תל אביב: תשי"ג.
לקריאה נוספת

זאב לוי, שפינוזה ומושג היהדות, עמ' 169–181.
יותם חותם, 'יעקב קלצקין: גנוסטיקה מודרנית, כפירה וציונות', בתוך האלוהים לא יאלם דום, מכון ון ליר, ירושלים: 2009, עמ' 254–292.
גרשון חורגין, 'משנתו הפילוסופית של יעקב קלצקין', בתוך אופקי מחשבה, הוצאת ישיבה אוניברסיטה, ניו יורק, תשכ"ח.
נורית גוברין, "ויכוח שאחר לבוא: פולמוס מ.י. ברדיצ'בסקי ויעקב קלצקין", קריאת הדורות: ספרות עברית במעגליה, כרך א, תל אביב: גוונים ואוניברסיטת תל אביב, תשס"ב 2002, עמ' 412–418.
שלום קרמר, לשונם של סופרים: א. יעקב קלצקין  ב. דב סדן, הוצאת המזכירות המדעית של האקדמיה ללשון העברית, ירושלים, תשל"ה, 1975, (לשוננו לעם).
אליעזר שביד, תולדות פילוסופיית הדת היהודית בזמן החדש, חלק שלישי, כרך ב', הוצאת עם עובד, 2005, פרק שישי: שקיעת החיים או חבלי גאולה – משנותיהם של יעקב קלצקין וישעיהו אביעד, עמ' 172–185.
הערות שוליים

↑  אייזיק רמבה, בנים אכלו בוסר | חייו הכפולים של הד"ר יעקב קלאצקין, מעריב, 1 בספטמבר 1967, האב דחף את בנו לשנאה, מעריב, 8 בספטמבר 1967
↑  "יעקב קלצקין", גנזים: קובץ לתולדות הספרות העברית בדורות האחרונים, ה (תשל"ז 1977), 42.
↑  אייזיק רמבה, בנים אכלו בוסר | חייו הכפולים של הד"ר יעקב קלאצקין, מעריב, 1 בספטמבר 1967, האב דחף את בנו לשנאה, מעריב, 8 בספטמבר 1967
↑  (כתבים עמוד 352)
↑  "היהדות במאבקה", יהודה לייב גלמן, עמ' מג
↑  יעקב קלצקין, בקטלוג הארכיון הציוני המרכזי בירושלים
↑  אייזיק רמבה, בנים אכלו בוסר | חייו הכפולים של הד"ר יעקב קלאצקין, מעריב, 1 בספטמבר 1967, האב דחף את בנו לשנאה, מעריב, 8 בספטמבר 1967
↑  ראו בארוכה בספרו של משה חיים אפרים בלוך, "מי נתן למשיסה יעקב", ניו יורק: חש"ד.
↑  המקום בו הלך יובל בעקבות קלצקין, הוא באתיקה ח' 4: נאה לחכם שיהא מתרענן ומהנה את עצמו, במידה הראויה, במעדני מאכל ומשתה, וכן בריחות טובים, בנועם צמחים רעננים, בקישוטים, במוזיקה, בתרגילי גוף, בתיאטרון ובדברים אחרים מעין אלו, שהאדם יכול למצוא בהם תועלת לעצמו בלי שום הפסד לחברו.
↑  Jakob Klatzkin, Barukh Shpinozah : aya, sefura shiato, Lipsiyah : A.Y. Shibel, 1922
| --- | --- |
בקרת זהויות :  NLI: 987007263891505171  PLWABN: 9810624182505606  BNC: 000458229  BnF: cb126698185 (data)  CiNii: DA07712495  GND: 116206136  ISNI: 0000 0001 0876 7845  LCCN: no94023762  NKC: jx20091027010  NSK: 000311108  NTA: 072044756  RERO: 02-A012025039  SELIBR: 67435  SNAC: w6995rvx  SUDOC: 112283586  VcBA: 495/193882  VIAF: 19800660   WorldCat (עם VIAF): 19800660
הסמוראית כחולת העין

| --- | --- |

 סוגה:  סדרת פעולה, סדרת דרמה, סדרת הרפתקאות טלוויזיונית, דרמה היסטורית 
 יוצרים:  מייקל גרין, אמבר נויזומי 
 בימוי:  ג'יין וו 
 מדבבים:  מאיה ארסקין דארן בארנט קנת בראנה קארי-הירוייקי טאגאווה ברנדה סונג רנדל פארק מאסי אוקה ג'ורג' טאקיי גידי ווטנבה 
 ארץ מקור:  ארצות הברית 
 שפות:  אנגלית 
 מספר פרקים:  8 
 הפקה
 הפצה:  נטפליקס 
 אורך פרק:  48 דק' 
 שידור
 תקופת שידור מקורית:  3 בנובמבר 2023 – הווה 
 קישורים חיצוניים
 אתר אינטרנט
 דף התוכנית ב-IMDb
 
הסמוראית כחולת העין (באנגלית: Blue Eye Samurai) היא מיני סדרת פעולה מונפשת אמריקאית־צרפתית למבוגרים, שנוצרה על ידי הזוג הנשוי מייקל גרין (אנ') ואמבר נויזומי. שמונת פרקי הסדרה הוזרמו ב-3 בנובמבר 2023 בשירות הסטרימינג נטפליקס.
תקציר העלילה

ביפן, במהלך תקופת אדו, סמוראית חצי־יפנית וחצי־לבנה, שנחשבת למפלצת במולדתה בשל מוצאה המעורב, מבקשת לנקום באביה ולחסל את הגברים הלבנים שנשארו במדינה באופן בלתי חוקי במהלך הסאקוקו, אז נסגרו שערי יפן לזרים.
מדבבים

מאיה ארסקין - מיזו
ברנדה סונג - אקמי
דארן בארנט - טאייגן
קנת בראנה - אבייג'ה פאולר
מאסי אוקה - רינגו
ג'ורג' טאקיי - סקי
רנדל פארק - הייג'י
קארי־הירוייקי טאגטווה - יצרן החרבות
מינג-נה ון - מאדאם קאג'י
גידי ווטנבה - צ'יבא ועוד
אמבר נויזומי - מספר דמויות משנה
פרקים

| עונה | עונה | פרקים | פרקים | הוזרמה לראשונה> הפרק הראשון | הוזרמה לראשונה> הפרק האחרון |
| --- | --- | --- | --- | --- | --- |
|  | 1 | 8 | 8 | 3 בנובמבר 2023 | 3 בנובמבר 2023 |
| מס' בסדרה | מס' בעונה | שם הפרק | בימוי | תסריט | תאריך שידור מקורי |
| --- | --- | --- | --- | --- | --- |
| 1 | 1 | Hammerscale | ג׳יין וו | אמבר נויזומי ומייקל הגרין | 3 בנובמבר 2023    |
| 2 | 2 | An Unexpected Element | רייאן אולופין | אמבר נויזומי ומייקל הגרין | 3 בנובמבר 2023    |
| 3 | 3 | A Fixed Number of Paths | ארל א. היברט ו-אלן וון | אמבר נויזומי ומייקל הגרין | 3 בנובמבר 2023    |
| 4 | 4 | Peculiarities | רייאן אולופין | אמבר נויזומי ומייקל הגרין | 3 בנובמבר 2023    |
| 5 | 5 | The Tale of the Ronin and the Bride | מייקל הגרין | אמבר נויזומי | 3 בנובמבר 2023    |
| 6 | 6 | All Evil Dreams and Angry Words | ארל א. היברט ו-סאני סאן | אמבר נויזומי ומייקל הגרין | 3 בנובמבר 2023    |
| 7 | 7 | Nothing Broken | אלן טיילר | יאנה ביל-צ׳ונג | 3 בנובמבר 2023    |
| 8 | 8 | The Great Fire of 1657 | ג׳יין וו | אמבר נויזומי ומייקל הגרין | 3 בנובמבר 2023    |
ביקורות

הסדרה התקבלה בקרב הקהל והמבקרים בצורה חיובית במיוחד; אתר הביקורות Rotten Tomatoes דיווח כי 100% מהמבקרים שסקר ו-96% מהמדרגים באתר נתנו לה ציון חיובי. אתר הביקורות Metacritic דירג אותה בציון 88 מתוך 100 במדד המבקרים בהתבסס על שש ביקורות שנסקרו. רבקה ניקולסון בגרדיאן הבריטי, דירגה את הסדרה עם ארבעה כוכבים (מתוך חמישה) וכתבה כי "גם אם אתם לרוב לא חובבי אנימציה, ההרכב של הסמוראית כחולת העין צריך לגרום לכם לשנות את דעתכם...זהו בידור קולנועי חכם וכיף וזה כיף נורא".
בעברית, היללו המבקרים את הסדרה; ניב הדס, במדור 'עין עצלה' במוסף 'גלריה' של הארץ, שיבח את הסדרה וכתב כי "היא אחד הדברים הכי טובים שראיתי השנה, בנטפליקס ובכלל...לא רק העלילה של האפוס ההיסטורי, אלא גם אופן המסירה החכם, האלגנטי והווירטואוזי שלה. הפלאשבקים מנומקים ולא גחמתיים, הדיאלוגים והיחסים בין הדמויות נובעים מהאופי המובחן שלהן ולא משרתים באוטומטיות את הנרטיב, והטוויסטים אפקטיביים אך לא סנסציוניים-מלודרמטיים". עידו (ידו) ישעיהו בוואלה, כתב כי למרות ש"על פניו השלד העלילתי הוא כזה שכבר ראינו מספיק פעמים בעבר..הכסות ב"הסמוראית כחולת העין" נפלאה מהמסד ועד לטפחות, החל מהקונפליקטים הפנימיים בזהותה האתנית והמגדרית של הגיבורה, דרך הדמויות שמלוות אותה לסירוגין לאורך חייה, וכלה בזמן ובמקום ההתרחשות". לירון רודיק במגזין טיים אאוט, כתב ש"הסדרה הכי טובה כיום בנטפליקס...כל דמות בסיפור הזה עוברת תהליך שלם ומעניין" וכינה אותה "חגיגה מופתית לעיניים".
פרסים ומועמדויות

| שנה | פרס | קטגוריה | מועמד(ים) | תוצאה | מקור |
| --- | --- | --- | --- | --- | --- |
| 2024 | פרס אנני | תוכנית הטלוויזיה/שידור האנימציה לקהל בוגר הטובה ביותר | הסמוראית כחולת העין | זכייה |  |
| 2024 | פרס אנני | האפקטים המונפשים הטובים ביותר בתוכנית טלוויזיה/שידור אנימציה | תומאס דקאנס, קארל ברטין ולורן ברטוניירה | זכייה |  |
| 2024 | פרס אנני | הנפשת הדמות הטובה ביותר בתוכנית טלוויזיה/שידור אנימציה | אלכס בארד | זכייה |  |
| 2024 | פרס אנני | העריכה הטובה ביותר בתוכנית טלוויזיה/שידור אנימציה | יוקה שירסונה | זכייה |  |
| 2024 | פרס אנני | עיצוב ההפקה הטוב ביותר בתוכנית טלוויזיה/שידור אנימציה | טובי וילסון, ג'יימס וילסון ואמיל מיטב | זכייה |  |
| 2024 | פרס אנני | עיצוב ההפקה הטוב ביותר בתוכנית טלוויזיה/שידור אנימציה | ג'ייסון שייר | מועמדות |  |
| 2024 | פרס אנני | הכתיבה הטובה ביותר בתוכנית טלוויזיה/שידור אנימציה | אמבר נואיזומי | זכייה |  |
| 2024 | פרס אמי אמנותי לבידור בפריים טיים | תוכנית האנימציה הטובה ביותר | הסמוראית כחולת העין | זכייה |  |
| 2024 | פרס אמי אמנותי לבידור בפריים טיים | הישג אישי יוצא דופן באנימציה | טובי וילסון | זכייה |  |
| 2024 | פרס אמי אמנותי לבידור בפריים טיים | הישג אישי יוצא דופן באנימציה | ריאן או'לולין | זכייה |  |
| 2024 | פרס אמי אמנותי לבידור בפריים טיים | הישג אישי יוצא דופן באנימציה | בריאן קסינגר | זכייה |  |
| 2024 | פרס אמי אמנותי לבידור בפריים טיים | עריכת הסאונד הטובה ביותר לסדרת קומדיה או דרמה (חצי שעה) ואנימציה | מיירון נטינגה, פולט ליפטון, סם הייוורד, ג'ארד דווייר, אנדרו מילר, ג'והנה טרנר, ג'סטין הלה, איקו קגאסוף, סטפן פראטיקלי וג'ייסון שרבונאו | מועמדות |  |
הערות שוליים

↑  Blue Eye Samurai, The TVDB
1 2  Swear Allegiance to the ‘Blue Eye Samurai’ This November, Netflix Tudum (באנגלית)
↑  BLUE EYE SAMURAI (2023), TMDB
1 2 3 4 5 6 7 8  Blue Eye Samurai - Cast | TVmaze, www.tvmaze.com
↑  BLUE EYE SAMURAI (2023) - Cast & crew, TMDB (ארכיון)
↑  Amber Noizumi, metacritic, ‏2023 (באנגלית)
↑  Blue Eye Samurai, Rotten Tomatoes (באנגלית) (ארכיון)
↑  Blue Eye Samurai season 1, metacritic (באנגלית)
↑  Rebecca Nicholson, ‏Blue Eye Samurai review – the fight scenes are an absolute joy to watch, Guardian, 3 בנובמבר 2023
↑   ניב הדס, האנימציה מרהיבה, הכתיבה נהדרת. זה אחד הדברים הטובים שראיתי השנה, באתר הארץ, 23 בנובמבר 2023 (ארכיון)
↑  עידן ישעיהו‏, "הסמוראית כחולת העין": הסדרה המעולה של נטפליקס היא הרבה יותר מסיפור נקמה, באתר וואלה, 16 בנובמבר 2023 (ארכיון)
↑  לירון רודיק, ‏יותר מאנימציה: זאת כנראה הסדרה הכי טובה של נטפליקס מזה שנים, באתר "Time Out ישראל" (ארכיון)
↑  Patrick Hipes, Annie Awards: ‘Spider-Man: Across The Spider-Verse’ Takes Best Feature And Tops Winners List; ‘Blue Eye Samurai’ Dominates TV, Deadline, ‏2024-02-18 (באנגלית אמריקאית)
↑  Eve Batey,Chris Murphy, Creative Arts Emmys 2024: See the Winners Here, Vanity Fair, ‏2024-09-08 (באנגלית אמריקאית)
טוטלי ספייס: הסרט

| --- | --- |

כרזת הסרט בצרפתית
 מבוסס על:  טוטלי ספייס 
 בימוי:  פסקל ג'רדין 
 תסריט:  רוברט למורו, מישל למורו
 מדבבים:  מדבבים בצרפתית: קלייר גויוט, פילי קייטה, סלין מאג', ז'אן-קלוד דונדה, עמנואל גריגו, פיריט פרדיר, תיירי מרסייה, אנטואן טומה, קרל לגרפלד   מדבבים באנגלית: ג'ניפר הייל, אנדראה בייקר, קייטי גריפין, אדריאן טראס, ברברה באד, ווקר בון, ג'ייסון גריי, ג'וריס ג'רסקי
 מדבבים בעברית:  דנה אברהם-סמו, שירי גדני, הדר שחף, דב רייזר, גילן שחף, הילה מערבי, אסתר אתי קסטרו, מולי שולמן, יורם יוספסברג, דן קיזלר, יהונתן מגון, לורן סביר, לירון אלידי, לירון לב, מאיה מיטלפונקט, נעמה אוזן, ערן מור, שירלי לילו
 מוזיקה:  מקסים בראזל, פול-אטיין קוט
 מדינה:  צרפת צרפת   קנדה קנדה
 חברת הפקה:  Banijay Kids & Family 
 חברה מפיצה:  Banijay Kids & Family 
 שיטת הפצה:  ישירות לווידיאו, וידאו על פי דרישה 
 הקרנת בכורה:  צרפת 22 ביולי 2009   ישראל 2011
 משך הקרנה:  75 דקות
 שפת הסרט:  צרפתית ואנגלית (הסרט דובב לשפות נוספות, ביניהן: עברית)
 סוגה:  סרט לילדים, סרט אנימציה, סרט הרפתקאות
 מקום התרחשות:  לוס אנג'לס 
 הכנסות:  1.3 מיליון דולר
 totallyspies-lefilm.com
 דף הסרט ב־IMDb
 
טוטלי ספייס: הסרט (בצרפתית: Totally Spies! Le film; באנגלית: Totally Spies! The Movie) הוא סרט טלוויזיוני צרפתי-קנדי לילדים המבוסס על סדרת הטלוויזיה "טוטלי ספייס". הסרט בוים על ידי פסקל ג'רדן השני ונכתב על ידי רוברט למורו ומישל למורו. הסרט מציג איך סאם, אלכס וקלובר הכירו והפכו למרגלות.
הסרט שודר לראשונה בצרפת ב-22 ביולי 2009 בערוץ "Mars Distribution". בישראל הסרט שודר לראשונה בדיבוב לעברית בשנת 2011 בערוץ דיסני. אורך הסרט הוא כ-75 דקות, ושפות המקור שלו הן צרפתית ואנגלית (הסרט דובב לשפות נוספות, ביניהן: עברית).
עלילה

הסרט משמש כסרט התחלה לסדרה "טוטלי ספייס", ונמצא באופן כרונולוגי עם הסדרה לפני עונה 1. הסרט מספר איך סאם, אלכס וקלובר הכירו והפכו למרגלות, ומספר איך הן ניצחו את אופנתון ועוזריו.
הדמויות > מרגלות טופ

סאם – המוח שבחבורת מרגלות טופ. נחושה להצליח בתיכון "בוורלי הילס".
קלובר – המפונקת שבחבורת מרגלות טופ. חסרת סבלנות, ומתעסקת תמיד במראה החיצוני וביחסיה הרומנטיים.
אלכס – הספורטיבית שבחבורת מרגלות טופ. בחורה חצי היספנית וחצי אפרו-אמריקאית, בעלת שיער שחור קצר.
הדמויות > הנבלים

אופנתון – הנבל הראשון שמרגלות טופ פגשו. כיוון שבילדותו הוא לא היה אופנתי, הוא עשה את כולם אופנתיים בשביל שיוכל לפוצץ את כדור הארץ. בסיום הסרט הוא נשלח לכלא.
טד – עובד של ג'רי שבגד במרגלות טופ. בסיום הסרט הוא נשלח לכלא.
יורי – עוזרו הרוסי של אופנתון.
הדמויות > דמויות נוספות

ג'רי – מפקד טופ וראש צוות מרגלות טופ. עקב אחרי סאם, קלובר ואלכס, וראה שהן מתאימות להיות מרגלות.
גברת סקריץ' – אחראית המשמעת של תיכון "בוורלי הילס".
מנדי – בחורה סנובית האוהבת אופנה, איפור ובגדים. מתנהגת לסאם, קלובר ואלכס בצורה מגעילה.
אוינקי – החזיר שאלכס הצילה במהלך המשימה הראשונה שלהם וסייע להם בהמשך.
המדבבים

במאי הדיבוב בעברית היה עמיחי בר טוב ומפיקת הדיבוב הייתה אסנת סדן.
| שם הדמות> מדבבים ראשיים | מדבב/ת בצרפתית> מדבבים ראשיים | מדבב/ת באנגלית> מדבבים ראשיים | מדבב/ת בעברית> מדבבים ראשיים |
| --- | --- | --- | --- |
| סאם | קלייר גויוט | ג'ניפר הייל | דנה אברהם-סמו |
| קלובר | פילי קייטה | אנדראה בייקר | שירי גדני |
| אלכס | סלין מאג' | קייטי גריפין | הדר שחף |
| ג'רי | ז'אן-קלוד דונדה | אדריאן טראס | דב רייזר |
| טד | עמנואל גריגו |  | גילן שחף |
| גברת סקריץ' | פיריט פרדיר | ברברה באד | הילה מערבי |
| מנדי | סלין מאג' | ג'ניפר הייל | אסתר אתי קסטרו |
| אופנתון | תיירי מרסייה | ווקר בון | מולי שולמן |
| יורי | אנטואן טומה | ג'ייסון גריי | יורם יוספסברג |
| פאפי | קרל לגרפלד | ג'וריס ג'רסקי | יורם יוספסברג |
קולות רקע
| קולות רקע |  |  | דן קיזלר |
| קולות רקע |  |  | יהונתן מגון |
| קולות רקע |  |  | לורן סביר |
| קולות רקע |  |  | לירון אלידי |
| קולות רקע |  |  | לירון לב |
| קולות רקע |  |  | מאיה מיטלפונקט |
| קולות רקע |  |  | נעמה אוזן |
| קולות רקע |  |  | ערן מור |
| קולות רקע |  |  | שירלי לילו |
פסקול

לסרט נוצר פסקול מוזיקלי בצרפת הכולל את השירים "Walk Like an Egyptian" (שבוצע על ידי להקת הבאנגלס) ו-"Gold Guns Girls" (שבוצע על ידי להקת Metric).
מזכרות

| --- | --- |

כרזת הסרט
 בימוי:  ג'ון לאסיטר
 הופק בידי:  ג'ון לאסיטר
 תסריט:  ג'ון לאסיטר
 מוזיקה:  בובי מקפרין
 מדינה:  ארצות הברית ארצות הברית
 חברת הפקה:  פיקסאר
 חברה מפיצה:  בואנה ויסטה
 שיטת הפצה:  וידאו על פי דרישה 
 הקרנת בכורה:  בוסטון 1 בספטמבר 1989 (כנס SIGGRAPH) ארצות הברית 30 במאי 2003 (לפני הקרנת הסרט "מוצאים את נמו") ישראל 3 ביולי 2003 (לפני הקרנת הסרט "מוצאים את נמו")
 משך הקרנה:  4 דקות
 שפת הסרט:  אנגלית
 סוגה:  סרט קצר, סרט בהנפשה ממוחשבת, סרט קומדיה
 www.pixar.com/shorts/kk/
 דף הסרט ב־IMDb
 
מזכרות (באנגלית: Knick Knack, בתרגום חופשי לעברית: קניק קנאק) הוא סרט קצר אמריקאי בהנפשה ממוחשבת משנת 1989, אשר הופק על ידי פיקסאר, ובוים ונכתב על ידי ג'ון לאסיטר.
הסרט מספר על איש שלג הנמצא בתוך כדור שלג, אשר רוצה לצאת ממנו כדי לבלות עם שאר המזכרות שנקנו באותה חופשה.
הסרט הוקרן לראשונה בתלת־ממד ב-1 בספטמבר 1989 בכנס SIGGRAPH בבוסטון, ומאוחר יותר הוקרן לפני הקרנת הסרט "מוצאים את נמו" בשנת 2003. כמו כן, הסרט הופץ באוסף סיפורי צעצוע זעיר ובאוסף הסרטים הקצרים של פיקסאר, חלק 1. אורך הסרט הוא כ-4 דקות.
עלילה

על מדף ספרים מלא במזכרות מחופשה, מתגורר איש שלג בשם ניק בתוך כדור זכוכית מאלסקה. ניק רוצה להגיע למזכרת "סאני מיאמי" שבה נמצאת נערה יפה ובלונדינית בביקיני כחול. כדי להגיע אליה, ניק מנסה כמה שיטות לא מוצלחות לצאת מכדור הזכוכית. הניסיונות מגיעים לשיאם בפיצוץ חומר נפץ שגורם לכדור ליפול מהמדף. ניק מבחין ביציאת חירום ברצפה ומשחרר את עצמו מהכדור רגע לפי שהוא נופל לתוך אקווריום. כשהוא בא לעשות את זה, ניק רואה מזכרת של בת ים יפה מ"סאני אטלנטיס" ורץ לעברה, אך לפני שהוא מצליח להגיע אליה, הכדור מגיע לתחתית ולוכד אותו שוב.
הפקה

ג'ון לאסיטר רצה לעשות סרט בסגנון צ'אק ג'ונס אשר סרטיו ידועים כסרטים אלימים ומצחיקים. לאסיטר ציין שהסרטים המצוירים של ג'ונס היו פרועים ותוססים, אך לא היו מורכבים במיוחד.
בובי מקפרין, זמר האמריקאי, היה אחראי על פסקול הסרט, ומפני שהוא האמין בו, הוא עשה אותו בחינם.
לפי פירוש של האודיו, איש השלג הוא בן הדוד של פרוסטי איש השלג (Frosty the Snowman) מסדרת הסרטים הנושאת את שמו.
הפניות לסרט

הסרט זכה למספר הפניות, ביניהן:
בסדרת הסרטים "צעצוע של סיפור" ספר בעל שם הסרט נמצא על המדף.
בסרט "למעלה" ניתן היה לראות את הבובה הבלונדינית הלובשת ביקיני כחול.
במהלך השנים 2007–2008, סדרת פרסומת שיצאה בבריטניה עבור Bupa, הציגה את מנגינת הנושא של הסרט.
שמה של אחת החנויות הנמצאות בההרפתקה הקליפורנית של דיסני, מופנה לסרט.
מטור ואור הרפאים

| --- | --- |

כרזת הסרט בעברית
 מבוסס על:  "מכוניות" מאת Walt Disney Pictures ו-Pixar Animation Studios
 בימוי:  ג'ון לאסיטר
 הופק בידי:  מארק נילסן
 תסריט:  ג'ון לאסיטר, ג'ו ראנפט, דן סקנלון
 עריכה:  טורבין זאן בולוק
 מדבבים:  ראו כאן
 מדבבים בעברית:  ראו כאן
 מוזיקה:  ברונו קון
 מדינה:  ארצות הברית ארצות הברית
 חברת הפקה:  Walt Disney Pictures Pixar Animation Studios
 חברה מפיצה:  Walt Disney Studios Home Entertainment
 שיטת הפצה:  וידאו על פי דרישה, ישירות לווידיאו 
 הקרנת בכורה:  ארצות הברית 7 בנובמבר 2006 ישראל 2006
 משך הקרנה:  כ-8 דקות
 שפת הסרט:  אנגלית (הסרט דובב לשפות נוספות, ביניהן עברית)
 סוגה:  הנפשה ממוחשבת, קומדיה
 מקום התרחשות:  אריזונה 
 סרטים בסדרה:  מכוניות (זיכיון)
 אתר רשמי
 דף הסרט ב־IMDb
 
מטור ואור הרפאים (באנגלית: Mater and the Ghostlight) הוא סרט קצר אמריקאי קומי בהנפשה ממוחשבת, אשר מבוסס על הסרט "מכוניות" של Walt Disney Pictures ו-Pixar Animation Studios שגם הפיקו את סרט זה. הסרט בוים ונכתב על ידי ג'ון לאסיטר, יחד עם כתיבתם של ג'ו ראנפט ודן סקנלון, והופק על ידי מארק נילסן, כאשר הוא נכלל ברשימת הסרטים הקצרים של פיקסאר.
לאחר שהסרט הוקרן באוקטובר 2006 ב-Bristol Motor Speedway, בהוליווד ובלוס אנג'לס, הסרט הופץ כבונוס למהדורת ה-DVD של הסרט עליו הוא מבוסס, כאשר הוא הופץ לראשונה על ידי Walt Disney Studios Home Entertainment ב-7 בנובמבר 2006 בארצות הברית ובאותה שנה בדיבוב עברי בישראל. בהמשך הסרט הופץ גם כבונוס למהדורת הבלו-ריי של הסרט, אשר יצא ב-6 בנובמבר 2007, כמו כן הוא לקח חלק בחלק הראשון של אוסף הסרטים הקצרים של פיקסאר ובהמשך הוא נהיה זמין בשירות הסטרימינג דיסני+. אורך הסרט הוא כ-8 דקות.
הסרט עובד לספר שנכתב על ידי אנדראה פוזנר, כמו כן משחק שמבוסס עליו נמצא במשחק הווידאו "Cars Mater-National Championship".
עלילה

הסרט מתחיל כשמטור מתעלל בתושבי עמק רדיאטור בדרכים שונות - הוא הזיז לרד את הפרחים, פרץ מתוך ערמת צמיגים שמסודרים כמו בקולוסיאום כדי להבהיל את גואידו ולואיג'י, התחפש לערפד כדי להפחיד את סאלי, הפחיד את ליזי בזמן שהיא ישנה (דבר שלא הצליח לו), החזיר את פחי הדלק של פילמור החוצה בזמן שהוא לוקח אותם פנימה, והפחיד את ספידי מקווין, דבר שהוא ציפה שהוא יעשה. התעלולים האלו הגיעו לשיאם שמטור התגרה בספידי מקווין כאילו ראה את "אור הרפאים", אגדה אורבנית של כביש 66.
שריף מזהיר את מטור על כך שהוא לועג לאגדה האורבנית, וכשספידי מקווין שואל על "אור הרפאים" הוא מסביר לו שזה "אור כחול חצי שקוף שנע בעיגול זוהר וצד את המכוניות בליל". לאחר הסבר זה מטור מזכיר לספידי מקווין שזה לא אמיתי, אך עם זאת שריף מציין שזה אמיתי, דבר שמזעזע אותם. לאחר מכן השריף גם מספר לכולם סיפור על "אור הרפאים", בו זוג צעיר של מכוניות נעלם לאחר שהתגלה בפניהם האור והדבר היחיד שנותר ממנו הוא זוג של "לוחיות רישוי חוץ ארציות", עוד הוא הוסיף שהדבר היחיד שמפחיד את האור זה צליל של מתכת מרשרשת. בשלב זה, מטור כל כך מפחד שהוא מתחיל להשמיע את הרעש שהאור הכי לא אוהב ומנסה לעצור את עצמו. שריף מסיים את הסיפור באזהרה שהאור יכול להיות בכל מקום. שאר התושבים אומרים לילה טוב ומכבים את כל אורות החנות ומשאירים את מטור לחוץ ומפוחד לבדו בחושך. כשהוא נוסע לבדו למגרש הגרוטאות שלו, מטור רואה צל של מפלצת ומאיר עליו את אורו, דבר שגורם לו לגלות שזו רק ערמת זבל. לאחר שהוא שובר בטעות את הפנס שלו מפחד, הוא נכנס למוסך חסר הקיר שלו וסוגר את הדלת, ואז היא נופלת למטה. אור פתאום מופיע מולו והוא נבהל, מאמין שזהו "אור הרפאים" עד שהוא מבין שזה רק תקלת תאורה. לפתע, אור כחול מופיע מאחוריו. לאחר שהשתמש במראה שלו כדי להתבונן בו, הוא רץ אליו וחושב שזהו "אור הרפאים".
בהמשך הסרט, מטור נרדף על ידי "אור הרפאים", שבסופו של דבר מתגלה כפנס שהודבק לכבל הגרירה שלו על ידי ספידי מקווין וגואידו. דבר זה גורם לו לרוץ, לצרוח ולהעיר את כל עמק רדיאטור, בעוד שהתושבים צופים בו וצוחקים עליו. מאוחר יותר מטור מתעייף ומגלה את האמת, כאשר המכוניות סיפרו לו שהכל היה מתיחה כדי להחזיר לו על כל התעלולים שעשה להן. שריף אומר בעדינות למטור שהדבר היחיד שהוא צריך לפחד ממנו זה "הדמיון שלו".
הסרט מלווה עם השיר "Behind the Clouds" בביצוע בראד פייזלי, אשר הופיע בסרט "מכוניות" ולוקח חלק בפסקול שלו, "Cars".
מדבבים

הדיבוב העברי של הסרט בוים על ידי שרון כהן.
| שם הדמות | מדבב/ת באנגלית | מדבב/ת בעברית |
| --- | --- | --- |
| מטור | לארי איש הכבלים | אריה מוסקונה |
| ספידי מקווין | אוון וילסון | עפר שכטר |
| סאלי | בוני האנט | מיה דגן |
| דוק הדסון | פול ניומן | יהודה אפרוני |
| שריף | מייקל וואליס | אריה צ'רנר |
| ראמון | צ'יץ' מארין | אסף פריינטא |
| סמל | פול דולי | דב רייזר |
ראו גם

מכוניות (זיכיון)
Cars Toons